#### Listožravý a cicavý hmyz (Ing. M. Zúbrik, PhD., Ing. M. Úradník, PhD.)

**Listožravý a cicavý hmyz.** Defoliácie lesných drevín spôsobované listožravým hmyzom boli v roku 2012 lesníckou prevádzkou hlásené z výmery 2544 ha. To je výrazné zvýšenie oproti roku 2011 a naplnenie našich prognóz z minulého roku.

Za pozornosť stojí napríklad nárast škôd spôsobených kôrovnicou kaukazskou (*Dreyfusia nordmannianae*) na jedli. Vyskytla sa na výmere 218 ha čo je najvyššia výmera za posledných 12 rokov. Lokálne sa vyskytuje v horských polohách na jedliach mimo ochrany materského porastu (pravidelne najmä v okolí Banskej Bystrice, na Horehroní a inde). V mladinách boli hojné vošky na smreku a smrekovci (*Adelges laricis, Sacciphantes viridis*). Tiež predovšetkým v horských oblastiach. V ihličnatých porastoch sa v roku 2012 premnožil rúrkovček smrekovcový (*Coleophora laricella*). Jeho gradácie mávajú chronický charakter. V roku 2012 sme zaznamenali zvýšený výskyt piadiviek na duboch (*Erannis defoliaria,* *Operophtera brumata*). Boli hojné prakticky všade cca do nadmorskej výšky 350 – 400 m n. m. Najhojnejšie boli na Záhorí a v Malých Karpatoch, ale aj v okolí Levíc a Nitry. V okolí Nitry, Levíc a na niektorých ďalších lokalitách sme na jar roku 2012 opätovne zaznamenali holožery spôsobené ploskáčikom pagaštanovým (*Cameraria ohridella*) intenzívne napadol všetky pagaštany na celom území Slovenska. Jarné rojenie bolo intenzívne a bolo len mierne narušované výkyvmi počasia. Na jeseň 2012 mnoho stresovaných stromov opätovne rašilo a miestami dokonca kvitlo (napr. v okolí Nitry). Nové výhonky nestačia zdrevnatieť a často hynú.


Obrázok 29. Výmera porastov napadnutých listožravým a cicavým hmyzom za roky 1993 až 2012 podľa hlásení o zdravotnom stave lesov

V roku 2011 Stredisko lesníckej ochranárskej služby Banská Štiavnica zaznamenalo mierny nárast početnosti **mníšky veľkohlavej** (*Lymantria dispar*) na niektorých lokalitách v okolí Levíc a Nitry. Pracovníci LOS predpokladali, že tento trend bude pokračovať aj v roku 2012. O zistenom stave LOS informovala Sekciu lesného hospodárstva a spracovania dreva MPRV SR a požiadala ju o spoluprácu pri spresnení informácií o škodcovi. V jesenných mesiacoch 2012 bol vykonaný podrobný monitoring početnosti škodcu metodikou navrhnutou LOS. Do zisťovania sa zapojilo celkom 108 OLH. Tí skontrolovali početnosť škodcu celkom v 4 454 porastoch, ktoré majú výmeru 32 840 ha. Porasty sa nachádzajú na území 23 obvodných lesných úradov.

Tabuľka 7. Početnosť znášok mníšky veľkohlavej

|  |  |  |
| --- | --- | --- |
| **Interval početnosti znášok na 1 strom** | **Počet porastov** | **Výmera porastov ha** |
| **0** | 3521 | 24 873 |
| **0,01 - 0,5** | 900 | 7 680 |
| **0,5 - 1** | 8 | 59 |
| **1 - 2** | 9 | 87 |
| **2 a viac** | 16 | 138 |

Škodca bol zaznamenaný na celkovej výmere 7 966 hektárov. Prevažuje nízka početnosť (v rozmedzí 0,01 – 0,5 znášok na 1 strom). Vysoká početnosť (nad 2 znášky na jeden strom) bola zistená len na výmere 138 ha. Dá sa teda konštatovať, že napriek tomu že mníška veľkohlavá sa v hláseniach priamo neobjavila v porastoch sa predsa len vyskytovala a to na výmere 284 ha (ak za slabý výskyt považujeme početnosť 0,5 znášky na 100 stromov a viac). Najhoršia situácia je na východe republiky, kde sa v jari 2013 vyskytli aj holožery.

******Obrázok 30. Početnosť znášok mníšky veľkohlavej v porastoch Slovenska v roku 2012 na základe podrobného monitoringu.

Obrázok 31. Vývoj poškodenia lesov mníškou veľkohlavou od roku 1972 s prognózou pre rok 2013

Tabuľka 8. Štruktúra náhodných ťažieb spôsobených rôznymi biotickými činiteľmi v roku 2012

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Rôzne biotické činitele** | **NV - náhodná vykonaná** | | | **NN - náhodná nevykonaná** | | | **NP -náhodná ťažba vyk. s ponechaním dreva v poraste** | | | **Spolu** | | |
| **ihl.** | **list.** | **Spolu** | **ihl.** | **list.** | **Spolu** | **ihl.** | **list.** | **Spolu** | **ihl.** | **list.** | **Spolu** |
| Kôrovnica kaukazská | 282 | 0 | 282 | 0 | 0 | 0 | 0 | 0 | 0 | 282 | 0 | 282 |
| Rúrkovček smrekovcový | 61 | 0 | 61 | 0 | 0 | 0 | 0 | 0 | 0 | 61 | 0 | 61 |
| Iný listožravý hmyz | 2 112 | 89 | 2 201 | 0 | 0 | 0 | 0 | 0 | 0 | 2 112 | 89 | 2 201 |
| Obhryz a lúpanie zverou | 659 | 1 700 | 2 359 | 0 | 0 | 0 | 0 | 0 | 0 | 659 | 1 700 | 2 359 |
| Odhryz zverou | 371 | 0 | 371 | 0 | 0 | 0 | 26 | 3 | 29 | 397 | 3 | 400 |
| Hlodavce | 0 | 59 | 59 | 0 | 0 | 0 | 0 | 0 | 0 | 0 | 59 | 59 |
| Burina | 9 | 0 | 9 | 0 | 0 | 0 | 0 | 0 | 0 | 9 | 0 | 9 |
| Iné biotické | 3 076 | 410 | 3 486 | 0 | 0 | 0 | 0 | 0 | 0 | 3 076 | 410 | 3 486 |
| **Spolu** | **6 570** | **2 258** | **8 828** | **0** | **0** | **0** | **26** | **3** | **29** | **6 596** | **2 261** | **8 857** |